Muséets logo
**Colorado Railroad Museum** (CRRM) er et jernbanemuseum i Golden, Colorado, USA. Muséet ble etablert i 1959 av Robert W. Richardson og Cornelius W. Hauck. Muséets formål var - og er - å bevare Colorados jernbanehistorie for ettertiden. Delstatens mange smalsporede fjelljernbaner er viet spesiell oppmerksomhet på muséet. Utstillingene har både rullende materiell, stasjonsbygninger og signalanlegg fra både damplokomotiv-æraen og diesel-æraen. Flere av lokomotivene er operative og blir kjørt på en kort sirkelformet banestrekning inne på museumsområdet. Muséet er (pr. 2022) eid av den ikke-kommersielle stiftelsen *Colorado Railroad Historical Foundation*. Muséet ivaretar et arkiv med dokumenter og fotografier, og har også et bibliotek som er tilgjengelig for publikum.

Historie
--------

Rullende materiell
På slutten av 1940-tallet måtte flere og flere av Colorados smalsporede jernbaneselskaper avvikle driften. Prisene på råvarer falt, og de tidligere lønnsomme jernbanene ble etterhvert ulønnsomme. Robert W. Richardson begynte å samle på dokumenter, utstyr og rullende materiell for å ta vare på delstatens jernbanehistorie. Han startet å samle gjenstandene, lokomotivene og vognene i Alamosa, men samlingen ble snart for stor for den tilgjengelige plassen der. I 1958 fikk han hjelp av vennen Cornelius Hauck til å flytte samlingen sin til Golden. Det var ingen jernbane på tomten i Golden, men han begynte å bygge spor for å lagre lokomotiver og vogner. I starten drev han et motell - The Iron Horse Motel - for å skaffe inntekter til byggearbeidet. Frivillige bidro med restaurerings- og byggearbeid. I 1991 trakk grunnleggeren Robert W. Richardson seg tilbake, men styret i stiftelsen sørget for at muséet ble videreført, og det fikk utvidelser og fast ansatte medarbeidere. I 2000 hadde muséet ferdigstilt sporet, svingskiven, lokomotivstallene og biblioteksbygget. Siste tilskudd (pr. 2022) er lokomotiv nr. 20 fra Rio Grande Southern Railroad (eks. Florence & Cripple Creek Railroad), bygd i 1899 av Schenectady Locomotive Works. Kjelen ble fyrt opp igjen i 2020, og for første gang på 69 år gikk lokomotivet for egen maskin (etter 14 års restaureringsarbeid).

Bildegalleri
------------

* Vanntank ved stasjonen «No Agua» (tidligere stasjon på D&RGs Santa Fe-linje)Vanntank ved stasjonen «No Agua» (tidligere stasjon på D&RGs Santa Fe-linje)
* C&S roterende snøplog bygd i 1900 av Cooke Locomotive & Machine CompanyC&S roterende snøplog bygd i 1900 av Cooke Locomotive & Machine Company
* RGS nr. 20, bygd i 1899 av Schenectady Locomotive WorksRGS nr. 20, bygd i 1899 av Schenectady Locomotive Works
* DL&G nr. 191 (bygd av Baldwin i 1880) er muséets eldste lokomotivDL&G nr. 191 (bygd av Baldwin i 1880) er muséets eldste lokomotiv
* Tannstanglokomotiv fra Manitou & Pike's Peak RailwayTannstanglokomotiv fra Manitou & Pike's Peak Railway
* Rio Grande diesellokomotiv av type EMD F9A og BRio Grande diesellokomotiv av type EMD F9A og B
* Museumsbygningen fra 1959 fremstår som en stasjonsbygning fra 1880-tallet.Museumsbygningen fra 1959 fremstår som en stasjonsbygning fra 1880-tallet.

Referanser
----------

1. ↑  Trains: Rio Grande Southern 20: An iconic photo, a careful restoration (publisert 8. juli 2020) Besøkt 13. august 2022

Kilder
------

* Uncover Colorado: Colorado Railroad Museum – Golden Besøkt 13. august 2022
* Colorado Railroad Museum: History Besøkt 13. august 2022

Eksterne lenker
---------------

* Offisielt nettsted Besøkt august 2022